CELEX: 32014D0465
Language: lt
Date: 1405468800000
Title: 2014/465/ES: 2014 m. liepos 16 d. Komisijos įgyvendinimo sprendimas, kuriuo pagal Europos Parlamento ir Tarybos reglamentą (EB) Nr. 443/2009 našusis kintamosios srovės generatorius DENSO patvirtinamas kaip naujoviška keleivinių automobilių išmetamo CO 2  kiekio mažinimo technologija ir kuriuo iš dalies keičiamas Komisijos įgyvendinimo sprendimas 2013/341/ES  Tekstas svarbus EEE

2014 7 17   
               
               
                  LT
               
               
                  Europos Sąjungos oficialusis leidinys
               
               
                  L 210/17
               
            
         KOMISIJOS ĮGYVENDINIMO SPRENDIMAS
         2014 m. liepos 16 d.
         kuriuo pagal Europos Parlamento ir Tarybos reglamentą (EB) Nr. 443/2009 našusis kintamosios srovės generatorius DENSO patvirtinamas kaip naujoviška keleivinių automobilių išmetamo CO2 kiekio mažinimo technologija ir kuriuo iš dalies keičiamas Komisijos įgyvendinimo sprendimas 2013/341/ES
         (Tekstas svarbus EEE)
         
            (2014/465/ES)
         
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 12 straipsnio 4 dalį,
         kadangi:
         
                     (1)
                  
                  
                     2013 m. spalio 31 d. tiekėjas „DENSO Corporation“ (toliau – paraiškos teikėjas) pateikė našiojo kintamosios srovės generatoriaus DENSO pripažinimo naujoviška technologija paraišką. Pagal Komisijos įgyvendinimo reglamento (ES) Nr. 725/2011 (2) 4 straipsnį įvertinta, ar paraiška išsami. Komisija nustatė, kad pirminėje paraiškoje trūksta tam tikros svarbios informacijos, ir paprašė paraiškos teikėjo tą informaciją pateikti. Paraiškos teikėjas informaciją pateikė 2014 m. sausio 30 d. Nustatyta, kad paraiška išsami, ir Komisijos atliekamo paraiškos vertinimo laikotarpis pradedamas skaičiuoti nuo kitos dienos po to, kai paraiška buvo oficialiai gauta, t. y. nuo 2014 m. sausio 31 d.;
                  
               
                     (2)
                  
                  
                     paraiška įvertinta pagal Reglamento (EB) Nr. 443/2009 12 straipsnį, Įgyvendinimo reglamentą (ES) Nr. 725/2011 ir Naujoviškų technologijų pripažinimo paraiškų rengimo pagal Reglamentą (EB) Nr. 443/2009 technines gaires (toliau – techninės gairės) (3);
                  
               
                     (3)
                  
                  
                     paraiškoje daroma nuoroda į 150A, 180A ir 210A galios klasių našųjį kintamosios srovės generatorių DENSO. Pagal techninių gairių I priedo 5.1.2 punkte aprašytą VDA metodą nustatyta, kad kintamosios srovės generatoriaus našumas yra ne mažesnis kaip 77 %. Tas metodas susijęs su bandymo metodika, nurodyta tarptautiniame standarte ISO 8854:2012 (4). Paraiškos teikėjo kintamosios srovės generatoriaus našumas viršija bazinio kintamosios srovės generatoriaus našumą, nes yra mažesni šių trijų rūšių nuostoliai: su lyginimu susiję nuostoliai (lyginimas optimizuojamas naudojant MOSFET modulį, t. y. metalo, oksido ir puslaidininkio tranzistorių), su statoriaus geležine šerdimi susiję nuostoliai (naudojama plona sluoksniuotoji šerdis iš magnetinio plieno) ir su statoriaus varine šerdimi susiję nuostoliai (naudojamas segmentinis laidininkas, kurio geresnis užpildos faktorius ir trumpesnė ritės galūnė). Todėl ši technologija skiriasi nuo kintamosios srovės generatoriaus Valeo Efficient Generation Alternator, kuris kaip ekologinė naujovė patvirtintas Komisijos įgyvendinimo sprendimu 2013/341/ES (5);
                  
               
                     (4)
                  
                  
                     Komisijos nuomone, iš paraiškoje pateiktos informacijos matyti, kad užtikrinta atitiktis Reglamento (EB) Nr. 443/2009 12 straipsnyje ir Įgyvendinimo reglamento (ES) Nr. 725/2011 2 ir 4 straipsniuose nurodytoms sąlygoms ir kriterijams;
                  
               
                     (5)
                  
                  
                     paraiškos teikėjas įrodė, kad paraiškoje apibūdintos rūšies našusis kintamosios srovės generatorius buvo naudojamas ne daugiau kaip 3 % atskaitos metais (2009 m.) užregistruotų naujų keleivinių automobilių;
                  
               
                     (6)
                  
                  
                     siekiant nustatyti, kiek sumažės išmetamo CO2 kiekis, kai transporto priemonėje bus naudojama naujoviška technologija, reikia apibrėžti bazinę transporto priemonę, pagal kurios efektyvumą turėtų būti lyginamas transporto priemonės, kurioje taikoma naujoviška technologija, efektyvumas, kaip numatyta Įgyvendinimo reglamento (ES) Nr. 725/2011 5 ir 8 straipsniuose. Komisija mano, kad, kai naujoviška technologija taikoma naujo tipo transporto priemonėje, tinkama bazine technologija reikėtų laikyti kintamosios srovės generatorių, kurio našumas 67 %. Kai našusis kintamosios srovės generatorius DENSO įmontuojamas į esamo tipo transporto priemonę, bazine technologija turėtų būti laikomas naujausio rinkoje esančio tokio tipo transporto priemonės varianto kintamosios srovės generatorius;
                  
               
                     (7)
                  
                  
                     paraiškos teikėjas pateikė išmetamo CO2 kiekio sumažėjimo apskaičiavimo metodiką, kurios formulės atitinka techninėse gairėse aprašytas supaprastinto metodo formules, taikomas našiesiems kintamosios srovės generatoriams. Komisija mano, kad pagal bandymo metodiką bus gaunami bandymų rezultatai, kuriuos galima patikrinti, pakartoti ir palyginti, ir kad ją taikant, remiantis statistiškai labai reikšmingais duomenimis, galima praktiškai įrodyti, kaip taikant naujovišką technologiją sumažės išmetamo CO2 kiekis, kaip nustatyta Įgyvendinimo reglamento (ES) Nr. 725/2011 6 straipsnyje;
                  
               
                     (8)
                  
                  
                     Komisija pažymi, kad paraiškos teikėjas savo metodikoje taikė tokią kintamosios srovės generatoriaus našumo vertės standartinio nuokrypio apskaičiavimo formulę, kuri padidina rezultato tikslumą, palyginti su Įgyvendinimo sprendimo 2013/341/ES priede pateiktos metodikos (1) formule. Paraiškos teikėjo bandymų metodika ir išmetamo CO2 kiekio sumažėjimo apskaičiavimo formulės visais kitais atžvilgiais atitinka tame įgyvendinimo sprendime nurodytą metodiką. Todėl Komisija mano, kad Įgyvendinimo sprendime 2013/341/ES nurodyta metodika turėtų būti taikoma apskaičiuojant išmetamo CO2 kiekio sumažėjimą dėl naudojamo našiojo kintamosios srovės generatoriaus DENSO. Tačiau, atsižvelgiant į didesnį rezultatų tikslumą, kurį lemia DENSO pasiūlytas standartinio nuokrypio apskaičiavimo metodas, tikslinga pakoreguoti Įgyvendinimo sprendime 2013/341/ES pateiktą (1) formulę. Koregavimas neturėtų daryti poveikio išmetamo CO2 kiekio sumažėjimui, patvirtintam taikant Komisijos įgyvendinimo sprendime 2013/341/ES nustatytą metodiką prieš įsigaliojant šiam įgyvendinimo sprendimui;
                  
               
                     (9)
                  
                  
                     atsižvelgdama į šias aplinkybes Komisija mano, kad paraiškos teikėjas įrodė, jog išmetamųjų teršalų kiekio sumažėjimas naudojant naujovišką technologiją yra ne mažesnis nei 1 g CO2/km;
                  
               
                     (10)
                  
                  
                     Komisija atkreipia dėmesį, kad išmetamųjų teršalų kiekio sumažėjimą naudojant naujovišką technologiją galima iš dalies įrodyti taikant standartinį bandymų ciklą, todėl galutinis patvirtintinas išmetamųjų teršalų kiekio sumažėjimas turėtų būti nustatomas pagal Įgyvendinimo reglamento (ES) Nr. 725/2011 8 straipsnio 2 dalį;
                  
               
                     (11)
                  
                  
                     Komisija konstatuoja, kad patikros ataskaitą parengė nepriklausoma sertifikuota įstaiga – Transporto priemonių sertifikavimo agentūra – ir kad ataskaita patvirtinami paraiškoje pateikti teiginiai;
                  
               
                     (12)
                  
                  
                     atsižvelgdama į šias aplinkybes Komisija mano, kad nagrinėjamos naujoviškos technologijos pripažinimui neturėtų būti prieštaraujama;
                  
               
                     (13)
                  
                  
                     nustatant bendrąjį ekologinės naujovės kodą, naudotiną atitinkamuose tipo patvirtinimo dokumentuose pagal Europos Parlamento ir Tarybos direktyvos 2007/46/EB (6) I, VIII ir IX priedus, turėtų būti nurodytas individualus šiuo įgyvendinimo sprendimu patvirtinamos naujoviškos technologijos kodas;
                  
               
                     (14)
                  
                  
                     visi gamintojai, norintys, kad būtų sumažintas jų vidutinis savitasis išmetamo CO2 kiekis ir taip – dėl šiuo įgyvendinimo sprendimu patvirtintos naujoviškos technologijos naudojimo mažinant CO2 išmetimą – pasiekta jiems nustatyta savitoji teršalų išmetimo norma, turėtų pagal Įgyvendinimo reglamento (ES) Nr. 725/2011 11 straipsnio 1 dalį nurodyti šį įgyvendinimo sprendimą atitinkamų savo transporto priemonių EB tipo patvirtinimo sertifikato paraiškoje,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Našusis kintamosios srovės generatorius DENSO, kurio našumas dėl mažesnių trijų skirtingų rūšių nuostolių yra ne mažesnis kaip 77 %, skirtas naudoti M1 kategorijos transporto priemonėse, patvirtinamas kaip naujoviška technologija pagal Reglamento (EB) Nr. 443/2009 12 straipsnį.
            
            
               2.   Išmetamo CO2 kiekio sumažėjimas dėl 1 dalyje nurodyto kintamosios srovės generatoriaus naudojimo apskaičiuojamas pagal Komisijos gyvendinimo sprendimo 2013/341/ES priede pateiktą metodiką.
            
            
               3.   Pagal Įgyvendinimo reglamento (ES) Nr. 725/2011 11 straipsnio 2 dalies antrą pastraipą išmetamo CO2 kiekio sumažėjimas, apskaičiuotas pagal šio straipsnio 2 dalį, gali būti patvirtintas ir nurodytas atitikties sertifikate bei atitinkamuose Direktyvos 2007/46/EB I, VIII ir IX prieduose nurodytuose tipo patvirtinimo dokumentuose tik jei išmetamo CO2 kiekio sumažėjimas atitinka arba viršija Įgyvendinimo reglamento (ES) Nr. 725/2011 9 straipsnio 1 dalyje nustatytą ribą.
            
            
               4.   Individualus ekologinės naujovės kodas, kuris turi būti nurodomas tipo patvirtinimo dokumentuose ir naudojamas šiuo įgyvendinimo sprendimu patvirtintai naujoviškai technologijai žymėti yra „6“.
            
         
         
            2 straipsnis
            Įgyvendinimo sprendimo 2013/341/ES pakeitimas
            
               1.   Įgyvendinimo sprendimo 2013/341/ES priedo 2 skirsnyje pateikta (1) formulė pakeičiama šia formule:
               
                  „“
               
            
            
               2.   Pakeitimas nedaro poveikio sertifikavimui, atliekamam pagal Įgyvendinimo reglamento (ES) Nr. 725/2011 11 straipsnį prieš įsigaliojant šiam įgyvendinimo sprendimui.
            
         
         
            3 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2014 m. liepos16 d.
            
               
                  Komisijos vardu
               
               
                  Pirmininkas
               
               José Manuel BARROSO
            
         
         
            (1)  OL L 140, 2009 6 5, p. 1.
         
            (2)  2011 m. liepos 25 d. Komisijos įgyvendinimo reglamentas (ES) Nr. 725/2011, kuriuo pagal Europos Parlamento ir Tarybos reglamentą (EB) Nr. 443/2009 nustatoma keleivinių automobilių išmetamo CO2 kiekio mažinimo naujoviškų technologijų pripažinimo ir patvirtinimo sistema (OL L 194, 2011 7 26, p. 19).
         
            (3)  http://ec.europa.eu/clima/policies/transport/vehicles/cars/docs/guidelines_en.pdf
         
            (4)  ISO 8854. Kelių transporto priemonės— Kintamosios srovės generatoriai su reguliatoriais— Bandymo metodai ir bendrieji reikalavimai. Nuorodos numeris ISO 8854:2012(E).
         
            (5)  2013 m. birželio 27 d. Komisijos įgyvendinimo sprendimas 2013/341/ES, kuriuo pagal Europos Parlamento ir Tarybos reglamentą (EB) Nr. 443/2009 kintamosios srovės generatorius Valeo Efficient Generation Alternator patvirtinamas kaip naujoviška keleivinių automobilių išmetamo CO2 kiekio mažinimo technologija (OL L 179, 2013 6 29, p. 98).
         
            (6)  2007 m. rugsėjo 5 d. Europos Parlamento ir Tarybos direktyva 2007/46/EB, nustatanti motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus („Pagrindų direktyva“) (OL L 263, 2007 10 9, p. 1).